Diari Oficial de la Generalitat Valenciana


Sumari del DOGV 8066, del 20-06-2017 (2017/5515)

ACORD de 9 de juny de 2017, del Consell, pel qual es modifiquen les taules retributives aplicables al personal funcionari gestionat per la Conselleria de Sanitat Universal i Salut Pública.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8066

Data del DOGV
:   20-06-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/5515


Data del document
:   09-06-2017

Organisme emissor
:   Conselleria de Sanitat Universal i Salut Pública

Tipus de document
:   Acord

Descriptors 

:   * Conselleria de Sanitat Universal i Salut Pública
    * concurs administratiu

ACORD de 9 de juny de 2017, del Consell, pel qual es modifiquen les taules retributives aplicables al personal funcionari gestionat per la Conselleria de Sanitat Universal i Salut Pública. [2017/5515]  
Les taules retributives d'aplicació al personal d'institucions sanitàries de la Conselleria de Sanitat Universal i Salut Pública, publicades en l'annex a la Llei 11/2000, de 28 de desembre, de mesures fiscals, de gestió administrativa i financera, i d'organització de la Generalitat Valenciana, contenen diverses taules i grups retributius aplicables al personal funcionari la gestió del qual està encomanada a l'esmentada conselleria. A pesar de tractar-se de personal funcionari, les taules retributives segueixen per a aquest personal la mateixa estructura de grups retributius que s'aplica al personal estatutari, de manera que cada combinació de conceptes retributius assignats a cada lloc es configura com un grup retributiu tancat. Aquesta fórmula, que en el cas del personal estatutari es justifica en primer lloc per la inexistència de relació de llocs de treball i en segon lloc per la uniformitat en els complements retributius aplicats a cada tipus o denominació de lloc, constitueix en el cas del personal funcionari una innecessària dificultat afegida a la gestió dels llocs que en absolut obeeix a cap necessitat legal o reglamentària.  
  
La normativa aplicable a aquest personal funcionari i als seus llocs, està constituïda per la Llei 10/2010, de 9 de juliol, de la Generalitat, d'ordenació i gestió de la funció pública valenciana, així com pel Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat. Aquestes normes autonòmiques han de posar-se en relació amb la normativa estatal bàsica sobre la matèria, arreplegada en el Reial decret legislatiu 5/2015, de 30 d'octubre, pel qual s'aprova el text refós de la llei de l'estatut bàsic de l'empleat públic. Aquesta normativa estableix una ordenació del personal funcionari basada en l'agrupació en cossos i escales, i obliga a estructurar la seua organització a través de relacions de llocs de treball, com l'instrument tècnic a través del qual l'administració organitza, racionalitza i ordena el seu personal, i que han de ser públiques i incloure tots els llocs de treball de naturalesa funcionarial, laboral i eventual existents, sense que puga existir cap lloc que no estiga dotat pressupostàriament.  
  
Les relacions de llocs de treball han d'incloure necessàriament, entre altres dades, i en relació amb l'objecte d'aquest acord, la seua classificació professional en un grup o subgrup, el cos i, si és el cas, l'escala corresponent, així com les retribucions complementàries assignades al lloc.  
Aquesta regulació fa recaure en la relació de llocs de treball la necessària ordenació i publicitat de les retribucions assignades a cada lloc. Entre les retribucions del lloc, tal com estableixen els articles 22 a 24 de l'Estatut bàsic de l'empleat públic, les bàsiques estan directament determinades per la seua adscripció a un grup o subgrup de classificació professional, i per la seua antiguitat en aquest. Les retribucions bàsiques es fixen en la llei de pressupostos generals de l'Estat, i estan integrades únicament i exclusivament pel sou i els triennis. No cal, per tant, que les relacions de llocs de treball arrepleguen cap especificació sobre aquestes retribucions bàsiques, però sí sobre les complementàries assignades al lloc. Fins que no s'aprove la norma reglamentària que desenvolupe el sistema retributiu previst en la Llei 10/2010, continuen vigents les retribucions complementàries arreplegades per la normativa anterior, és a dir, i pel que fa a les assignades a cada lloc, el complement de destinació i el complement específic.  
  
En relació amb el complement de destinació, anualment la llei de pressupostos de la Generalitat arreplega la quantia aplicable per a cada un dels nivells del dit complement.  
És en la presentació i determinació del complement específic assignat als distints llocs de treball on actua la modificació operada per aquest acord. S'ha considerat necessari procedir a una sistematització per mitjà d'una escala que arreplega les distintes quanties prèviament existents de l'esmentat complement. El resultat, tal com s'arreplega en l'annex, és un total de 27 posicions diferents de complement específic, a cada una de les quals se li ha assignat un codi que la representa.  
  
Finalment, el complement compensatori del complement específic (CCCE), al representar un percentatge del complement de destinació, no planteja cap problema, ja que el nivell de complement de destinació assignat determinarà la quantia d'aquest complement. S'arreplega en l'annex la quantia corresponent a cada un dels nivells.  
Es tracta, per tant, d'una modificació que afecta exclusivament l'ordenació interna del sistema, sense que supose cap modificació en la quantia ni en els conceptes retributius, ni en la regulació o el contingut d'aquests. Per aquest motiu, la mesura no suposa cap increment de cost, en mantindre's invariables les retribucions.  
D'aquesta manera, la creació, modificació i classificació de llocs de treball només haurà d'especificar les posicions de complement de destinació i de complement específic que s'assignen a cada lloc, i seran las relacions de llocs de treball les que arrepleguen la classificació i serviran per a donar-los la preceptiva publicitat. No serà necessari, per tant, l'adopció d'un nou acord del Consell per a modificar les taules retributives cada vegada que s'haja de classificar un lloc amb una combinació de retribucions bàsiques i complementàries que no existisca com a grup retributiu, sinó que serà possible realitzar la combinació procedent en cada cas, sempre que estiga dins de les previstes en la normativa aplicable, i en la taula retributiva.  
  
Per tot això, resulta necessari introduir modificacions en les taules retributives d'aplicació al personal d'institucions sanitàries dependents de la Conselleria de Sanitat Universal i Salut Pública, que afectaran en concret a les que són aplicables al personal funcionari gestionat per aquesta conselleria. En concret, se suprimeixen les actuals taules IX (personal de Salut Pública), XIII (personal de la Inspecció de Serveis Sanitaris) i XV (personal de l'article 27.2 bis de la Llei 11/2006, de 27 de desembre). Les taules suprimides seran substituïdes per una nova taula IX, el contingut de la qual és l'arreplegat en l'annex. No obstant això, i fins a la publicació de la nova relació de llocs de treball que arreplegue la codificació del complement específic establida en aquest acord, es mantindran als efectes merament informatius les esmentades taules, de manera que es complisca la necessària publicitat dels complements assignats a cada lloc.  
Eventualment, se suprimeix la taula IV (personal funcionari de l'Administració de la Seguretat Social transferit a la Comunitat Valenciana pel Reial decret 1612/1987, de 27 de novembre, i càrrecs directius d'institucions obertes, als quals no els és d'aplicació el Reial decret llei 3/1987), per resultar innecessària, a l'haver-se extingit tots aquells llocs; no existir en la plantilla actual personal inclòs en aquesta; i haver-se derogat el reial decret a què es refereix.  
En virtut d'allò que s'hi ha exposat, i fent ús de l'habilitació per a modificar les taules retributives del personal al servei de les institucions sanitàries que conté l'article 53 de la Llei 11/2000, de 28 de desembre, de mesures fiscals, de gestió administrativa i financera, i d'organització de la Generalitat, a proposta de la consellera de Sanitat Universal i Salut Pública, el Consell, amb la deliberació prèvia, en la reunió de 9 de juny de 2017,  
  
  
ACORDA  
  
Primer  
Suprimir les taules IX (personal de Salut Pública), XIII (personal de la Inspecció de Serveis Sanitaris) i XV (personal de l'article 27.2 bis de la Llei 11/2006, de 27 de desembre) de les taules retributives aplicables al personal gestionat per la Conselleria de Sanitat Universal i Salut Pública, publicades en annex a la Llei 11/2000, de 28 de desembre, de mesures fiscals, de gestió administrativa i financera, i d'organització de la Generalitat Valenciana, i substituir-les per una nova taula IX, el contingut de la qual serà l'arreplegat en l'annex.  
  
Segon  
Suprimir la taula IV (personal funcionari de l'Administració de la Seguretat Social transferit a la Comunitat Valenciana pel Reial decret 1612/1987, de 27 de novembre, i càrrecs directius d'institucions obertes, als quals no els és d'aplicació el Reial decret llei 3/1987), de les taules retributives aplicables al personal gestionat per la Conselleria de Sanitat Universal i Salut Pública, publicades en l'annex a la Llei 11/2000, de 28 de desembre, de mesures fiscals, de gestió administrativa i financera, i d'organització de la Generalitat Valenciana.  
  
  
Tercer  
Aquest acord tindrà efectes des de l'endemà de la publicació en el Diari Oficial de la Generalitat Valenciana.  
  
València, 9 de juny de 2017.- La consellera secretària. Mónica Oltra Jarque.